
Szász Éva jegyző 
Véleményező: Pénzügyi Ügyrendi és Városfejlesztési Bizottság 
Oktatási, Művelődési, Sport, Civil és Egyházi Kapcsolatok Bizottsága
Döntéshozatal: egyszerű többség
Tárgyalási mód: nyilvános ülés
Tisztelt Képviselő-testület !
Közeledik a nyári tanítási szünet, ezért a Tisztelt Képviselő-testületnek ki kell alakítani az álláspontját azzal kapcsolatban is, hogy jelentkező igény alapján miként szervezi meg a gyermekek nyári nappali, munkaidőben történő felügyeletét.
Az előző években jellemzően 30-35 fő alsó tagozatos gyermek törvényes képviselője kért felügyeletet a nyári szünet meghatározott napjaira.
Idén 2017. június 19. -  augusztus 15-ig szóló időtartamra kerül a nyári szünidei napközi megszervezésre. A felügyelet és a programok koordinálását a gyermekjóléti szolgálat látja el. 
A József Attila Általános Iskola segítő közreműködéséről biztosította az intézményt, előreláthatólag ( a szabályozások figyelembe vételével) hat fő pedagógus vállal közreműködést a napközi lebonyolításában. 
A család - és gyermekjóléti szolgálat részéről  két fő családsegítő munkatárs szintén felvállal egy-egy hetet a napközi lebonyolításából.
A programok szervezésében , mint már előző években közreműködnek a Városi Művelődési Központ és Könyvtár munkatársai.
A gyermekek felügyeletének lehetőségeit jogszabály szabályozza.
A tanulók számára megszervezhető nyári gyermekfelügyelet a gyermekek napközbeni ellátása keretében valósítható meg, melyről a Gyvt. az alábbiak szerint rendelkezik: 
„94. § (1) A települési önkormányzat, fővárosban a fővárosi kerületi önkormányzat, illetve a fővárosi önkormányzat által közvetlenül igazgatott terület tekintetében a fővárosi önkormányzat feladata a gyermekek védelme helyi ellátó rendszerének kiépítése és működtetése, a területén lakó gyermekek ellátásának megszervezése. 
(2) A települési önkormányzat az e törvényben foglaltak szerint, a (2a)-(4) bekezdésben meghatározottak figyelembevételével biztosítja - a Biztos Kezdet Gyerekház kivételével - a személyes gondoskodást nyújtó gyermekjóléti alapellátásokat, valamint, ha a (2a)-(4) bekezdés alapján nem köteles az ellátás biztosítására, szervezi és közvetíti a máshol igénybe vehető ellátásokhoz való hozzájutást. 
A Gyvt. következő jogszabályi rendelkezése tovább pontosítja a gyermekjóléti alapellátásokat: 
„15. § (2) A személyes gondoskodás keretébe tartozó gyermekjóléti alapellátások: 
a) a gyermekjóléti szolgáltatás, 
b) a gyermekek napközbeni ellátása” 
A 328/2011. (XII. 29.) Korm. rendelet szabályozása értelmében:
13/A. § 
(5) A szünidei gyermekétkeztetéshez kapcsolódóan a települési önkormányzat szabadidős programot biztosíthat a gyermekek számára, különösen a nyári szünet időtartama alatt. 
Amennyiben a képviselő-testület úgy dönt, hogy településünkön a nyári gyermekfelügyelet  a fenti időszakban, munkanapokon megszervezésre kerüljön, lehetőség szerint a nyári gyermekfelügyelet az igénylő szülők munkarendjéhez megfelelően igazodva, de fő szabályként a tanév rendje szerinti napi időtartamban, tehát 8-16 óra között kell biztosítani. Természetesen a nyári gyermekfelügyeletet igénylő tanulói létszámhoz viszonyítva szükséges meghatározni az őket felügyelő felnőttek számát. Meg kell határozni továbbá a felügyelet helyszínét, a nyári gyermekfelügyelet alatt megvalósítani tervezett programokat, a gyermekfelügyelet ellátásában résztvevők személyét, feltételeit. 
A nyári gyermekfelügyelet tehát – az előzőekből adódóan - személyi és dologi kiadásokból is áll: többek között a nyári gyermekfelügyelet személyi feltételeinél megjelenő, a gyermekfelügyeletet ellátók díja, továbbá dologi kiadásnál a kézműves-kreatív foglalkozások anyagköltsége, esetleges belépők. Ennek hozzávetőleges költsége 500 ezer forint. 
Kérem a Tisztelt Képviselő-testületet, hogy az előterjesztést vitassa meg, alakítsa ki az álláspontját.  
Határozati javaslat:
Martfű Város Önkormányzata Képviselő-testületének
…../2017.(…..) határozata
a nyári szünidei gyermekfelügyelet biztosításáról  
Martfű Város Önkormányzatának Képviselő-testülete megtárgyalta a nyári szünidei gyermekfelügyelet biztosításával kapcsolatos előterjesztést, mely alapján az alábbi döntést hozta: 
Martfű Város Önkormányzatának Képviselő-testülete 2017. június 19. – 2017. augusztus 15. közötti időtartamban munkanapokon 800 órától 1600 óráig Martfű Város Önkormányzata Gyermekjóléti és Szociális Szolgáltató Központ szervezésében nyári szünidei gyermekfelügyeletet biztosít.
A gyermekfelügyelet megszervezésének költségeire a Képviselő-testület az önkormányzat 2017. évi költségvetésének általános tartalék kerete terhére 500 ezer forint előirányzatot biztosít.

